SET ปิดเย็นรีบาวด์ 8.54 จุด แนะจับตาประชุมกนง. 27 ก.ย.นี้
SET ปิดเย็นรีบาวด์ 8.54 จุด แนะจับตาประชุมกนง. 27 ก.ย.นี้ โดยดัชนีปิดตลาดวันนี้ อยู่ที่ระดับ 1,667.59 จุด บวก 8.54 จุด หรือ 0.51% มูลค่าซื้อขาย 5.05 หมื่นลบ.
25 ก.ย. 2560

ผู้สื่อข่าวรายงานว่า ดัชนีปิดตลาดวันนี้ อยู่ที่ระดับ 1,667.59 จุด บวก 8.54 จุด หรือ 0.51% มูลค่าซื้อขาย 5.05 หมื่นลบ.
10 หุ้นดันดัชนีวันนี้

ตลาดหุ้นเอเชีย

นายพิชัย เลิศสุพงศ์กิจ ผู้ช่วยกรรมการผู้จัดการฝ่ายการตลาด บล.ธนชาต เปิดเผยว่า ตลาดหุ้นไทยวันนี้รีบาวด์หลังจากที่ปรับตัวลงหนักในสัปดาห์ที่แล้ว ซึ่งมองเป็นการแกว่งระยะสั้นพักฐานอันเนื่องมาจากความกังวลแนวโน้มการปรับอัตราดอกเบี้ยของสหรัฐฯมากเกินไป ทำให้เกิดแรงขายทำกำไร และยังมีความตึงเครียดในคาบสมุทรเกาหลีด้วย ซึ่งก็ไม่ได้เกี่ยวข้องกับไทยโตยตรง
อย่างไรก็ดี เมื่อสัปดาห์ที่แล้วแม้ว่าจะปรับลงแต่ดัชนีฯที่ระดับ 1,650 จุดก็ยังรับอยู่ และยังมองบวกต่อภาพเศรษฐกิจไทยที่ทยอยฟื้นตัวทั้งจากส่งออก, ท่องเทียว และการลงทุนภาครัฐฯ ทำให้คาดการณ์กำไรบริษัทจดทะเบียนในปีหน้า (61) จะเติบโตราว 10% อีกทั้งปัจจุบันตลาดหุ้นไทยยัง Laggard ตลาดอื่นในภูมิภาค ซึ่งหากมองที่ MSCI เอเชียที่ไม่นับญี่ปุ่น ตั้งแต่ต้นปีจนถึงปลายสัปดาห์ก่อนปรับขึ้นไปแล้ว 31% ขณะที่ตลาดหุ้นไทยขึ้นไปแค่ 7.5%
ด้านตลาดหุ้นในภูมิภาคเอเชียวันนี้เคลื่อนไหวทั้งในแดนบวก-ลบอย่างไร้ทิศทาง มองเป็นช่วงแกว่งพักฐาน พร้อมให้ติดตามการประชุมคณะกรรมการนโยบายการเงิน (กนง.) ในวันที่ 27 ก.ย.นี้ โดยคาดว่าจะคงอัตราดอกเบี้ยไว้ก่อน แม้ว่าจะมีแรงกดดันหลายด้านก็ตาม
แนวโน้มการลงทุนในวันพรุ่งนี้ (26 ก.ย.) นายพิชัย เปิดเผยว่า ตลาดฯคงจะแกว่งไซด์เวย์ย่ำฐานก่อน พร้อมให้แนวรับ 1,658 จุด ส่วนแนวต้าน 1,670 จุด